Predkladacia správa  

      Uznesením vlády č. 1035/2002 k rozpracovaniu koncepcie spoplatnenia užívateľov diaľnic a ciest pre motorové vozidlá, v bode C.3 bolo uložené ministrovi dopravy, pôšt a telekomunikácií vypracovať návrh projektu transformácie Slovenskej správy ciest v termíne do 31.5.2003. V pracovnom postupe bol stanovený nový termín predloženia a to 15.7.2003.

      Transformáciu Slovenskej správy ciest (ďalej len SSC) je potrebné uskutočniť vo väzbe na úlohy vyplývajúce  zo zákona č. 416/2001 Z.z. o prechode niektorých pôsobností z orgánov štátnej správy na obce a vyššie územné celky. V zmysle tohto zákona cesty II. a III. triedy prechádzajú z vlastníctva štátu do vlastníctva samosprávneho kraja. Ďalej v zmysle uznesení vlády č. 728/1999 k návrhu koncepcie spoplatnenia diaľnic a č.1035/2002 k Rozpracovaniu koncepcie spoplatnenia užívateľov diaľnic a ciest pre motorové vozidlá je zámer založiť diaľničnú spoločnosť podľa osobitného zákona, vyčlenením diaľničného a naväzujúceho majetku zo SSC. 

    Materiál obsahuje návrh transformácie SSC v dvoch etapách. Prvá etapa zahrnuje transformáciu  po prechode ciest II. a III. triedy do vlastníctva samosprávneho kraja. Druhá etapa zahrnuje transformáciu po založení diaľničnej spoločnosti.

    Prvá etapa transformácie je navrhovaná v zásadnej alternatíve (pracovne označenej ako „A“), ktorá  navrhuje uskutočniť transformáciu  podľa zákona č. 416/2001 Z.z. s tým, že takmer všetky strediská údržby SSC prechádzajú do vlastníctva samosprávnych krajov. Bola uvažovaná aj transformácia stredísk správy a údržby (pracovne označená ako „B“) v zmysle zákona č. 92/1991 Zb. o podmienkach prevodu majetku štátu na iné osoby. MDPT SR navrhuje  realizovať alternatívu „A“ transformácie. 

    Transformácia SSC v prvej etape bude mať na štátny rozpočet taký dopad, že výdavky na správu ciest sa rozdelia medzi kapitolami MDPT SR a samosprávnych krajov.  Toto rozdelenie sa bude riešiť v intenciách zákona č. 303/1995 Z.z. Druhá etapa transformácie zníži príjmy štátneho rozpočtu o príjmy z predaja diaľničných nálepiek. Tieto príjmy budú príjmom diaľničnej spoločnosti.

   Transformácia SSC nemá  environmentálny vplyv  ani vplyv na zamestnanosť. 
    Schválením materiálu sa vytvoria podmienky na transformáciu SSC.

    Materiál bol prerokovaný v Porade ekonomických ministrov dňa 7.7.2003. Pripomienky z porady sú zapracované do materiálu. Porada odporúčala vláde materiál prerokovať.

    Materiál bol prerokovaný v Rade hospodárskej a sociálnej dohody v dňoch 4.7.2003 a 14.7.2003. Konfederácia odborových zväzov SR a Asociácia zamestnávateľských zväzov  a združení SR uplatnili pripomienky, z ktorých časť sa bude riešiť v pracovnom postupe pri príprave a realizácii transformácie SSC. Pripomienku Konfederácie odborových zväzov SR, aby sa I. etapa transformácie uskutočnila až 1.7.2004 predkladateľ neakceptuje a to z dôvodu, že termín transformácie stanovuje zákon č. 416/2001 Z.z. na 1.1.2004.